Twee verdrink tydens kerkdiens | Maroela Media
Twee verdrink tydens kerkdiens
Die polisie in Thohoyandou in Limpopo doen 'n geregtelike doodsondersoek nadat twee persone tydens 'n kerkdiens verdrink het.
Die 26-jarige profeet, Kone Mutali, en 'n 16-jarige lidmaat, Neluheni Steven, het Donderdag omstreeks 13:00 verdrink terwyl Mutali 'n geestelike seremonie in die Ngwedirivier uitgevoer het.
"Twaalf lidmate van 'n plaaslike kerk in Mashau Village in Vuwani het by die rivier bymekaargekom vir gebed en nog kerkverwante aktiwiteite," het brig. Motlafela Mojapelo, woordvoerder van die polisie, gesê. "Die profeet en die tiener het in die rivier ingegaan en verdrink."
Die polisie se soek- en reddingsdiens en paramedici is ontbied.
"Die polisie maan lede van die gemeenskap om baie versigtig te wees wanneer hulle naby damme of riviere is, insluitend tydens godsdienstige aktiwiteite. Inwoners word aangeraai om slegs in die water in te gaan wanneer dit veilig is en hulle kan swem."